પરિષદ પ્રમુખપદની આગામી મુદત માટે સર્વાનુમતે કવિ ધીરૂભાઈ પરીખની / Dhiru Parikh વરણી થઈ છે એટલે એ પદ માટે ચૂંટણી યોજવાની કે ઉપર વર્ણવી તે રીતે સભ્યસંખ્યા વધારવાની જરૂર પડવાની નથી. ખરું પૂછો તો આ પદ મેળવવા માટે અગાઉ જેટલી મહેનત કોઈ કરે એમ પણ નથી. જો કે પરિષદની મધ્યસ્થ સમિતિ માટે આ સપ્ટેમ્બર મહિનામાં જ ચૂંટણી પ્રક્રિયા હાથ ધરવામાં આવી અને તેનું પરિણામ પણ જાહેર કરવામાં આવ્યું. સંસ્થા દ્વારા પ્રકટ થતા તેના મુખપત્ર ‘પરબ’ માસિકના / PARAB Monthly ઑક્ટોબરના અંકમાં પ્રસ્તુત પરિણામ પ્રકાશિત કરવામાં આવશે. જો કે તેનો ફેલાવો પરિષદના સભ્યો અને લવાજમ ધારકો પૂરતો મર્યાદિત હોઈ અને પરિણામની કોઈ પ્રેસનોટ / Press Note તૈયાર ન થતી હોઈ જાહેર જનતાના બહોળા લાભાર્થે તે બ્લોગના આ માધ્યમથી પણ આપ સુધી પહોંચાડવાનો આશય છે. હા, ગુજરાતી સાહિત્ય પરિષદની સત્તાવાર વેબસાઇટ પર આ પરિણામ જોઈ શકાય છે જે માત્ર વિજેતા ઉમેદવારોની વિગતો દર્શાવવા પૂરતું મર્યાદિત છે. આ રહી તેની લિન્ક – http://www.gujaratisahityaparishad.com/prakashan/newsletter/parinam.pdf